59333/AOATO/2025

**Kedves Elsőéves Hallgató!**

A nyári ápolástan gyakorlattal kapcsolatban az alábbiakról tájékoztatom.

A gyakorlat 1 hónapos, munkaideje heti 40 óra. A gyakorlaton belül a hallgató kéthetente egy, legfeljebb 12 órás ügyeleti gyakorlati időszakra (ügyelet idejében történő gyakorlati részvételre) is beosztható, amelynek időpontja hétvégére (vagy a hallgató választása esetén éjszakára) esik.

Az ápolástan nyári gyakorlat két turnusban teljesíthető:

 **2025. július 01-től július 31-ig, vagy**

**2025. augusztus 01-től augusztus 31-ig.**

A szakmai gyakorlat a II. évfolyam végén is teljesíthető!

A jelentkezés határideje: ***2025. június 13.***

Gyakorlatra történő jelentkezés: **Ápolástan gyakorlatra kizárólag az Egyetem Klinikáin, és az Egyetem által akkreditált kórházak osztályaira lehet jelentkezni.**

A szakmai gyakorlat a <https://semmelweis.hu/aok/oktatas/szakmai-gyakorlatok/> linken a Szakmai gyakorlati helyek címszó alatt található (1. sz. melléklet) egyetemi oktatási-kutatási szervezeti egységekben és gyakorló kórházak osztályain teljesíthető, a megadott tematika szerint (2. sz. melléklet).

**Egyetemi klinika esetében** az adott klinika a Neptun rendszerben írja ki a gyakorlati helyek számát. A gyakorlatra jelentkezés klinikák esetében csak a Neptun rendszeren keresztül történik. A gyakorlat megkezdése előtt a klinika vezető főnővérével fel kell venni a kapcsolatot, és az igazolásokat bemutatni.

**Egyetem által akkreditált kórházi osztályok esetében** az adott intézmény ápolási igazgatójánál/szakoktatójánál kell jelentkezni személyesen – érvényesített diákigazolvány és az e célra kiállított jogviszony-igazolás bemutatásával –, majd ezt követően **szintén szükséges a Neptun rendszerben** **azon klinika júliusi vagy augusztusi külső kórházi kurzusára** (pl.: Ápolástan XY külső kh.\_július, Ápolástan XY külső kh.\_augusztus) **jelentkezni, ahol a gyakorlati vizsgát fogja letenni**.

A jogviszony-igazolás a Tanulmányi Osztályon évfolyam ügyintézőjétől kérhető e-mailben.

A Neptunos jelentkezés további részleteiről a későbbiekben küldünk tájékoztatást.

Előzetes dékánhelyettesi engedély alapján lehetőség van arra is, hogy **külföldi akkreditált képzőhelyen** teljesítsék a gyakorlatot. A kérelmet az ápolástan tárgy oktatásáért felelős (Tódorné Bognár Krisztina, klinikai vezető főnővér bognar.krisztina@semmelweis.hu, Urológiai Klinika) véleményével ellátva a Tanulmányi Osztályon évfolyam ügyintézőjének kell eljuttatni e-mail útján, melyhez csatolni kell a kórház fogadónyilatkozatát és akkreditációs nyilatkozatát is.

**A jóváhagyásra vonatkozó bejelentést a gyakorlat megkezdése előtt legalább két héttel a Tanulmányi Osztályon évfolyam ügyintézőjének kell e-mail útján eljuttatni.**

A gyakorlathoz szükséges igazolások:

* Érvényes Foglalkozás Egészségügyi Vizsgálati igazolás, egészségügyi könyv, Hepatitis C és B ellenanyag lelet.
* **Gyermekklinika esetében széklet bakteriológia E.colival, és egészségügyi kiskönyv!**
* Munka,-tűz,-környezetvédelmi oktatásról igazolás.

Hiányzás:

**Gyakorlatról hiányozni két alkalommal lehet, további távolmaradás nem pótolható!**

A gyakorlat letöltéséről szóló aláírás feltétele:

**A hallgatói tevékenység lista gyakorlatvezető által soronként aláírt teljesítése.**

A gyakorlatról történő felmentés feltételei:

Minimum 6 hónap segédápolói, ápolói munkakörben eltöltött munkaviszony.

Egészségügyi szakképző iskolában befejezett képzés, vagy sikeres ágazati alapvizsga igazolása. Az Egészségtudományi Karon végzett tanulmányok esetében a sikeres alapvizsga igazolása.

Másik Orvosképző Egyetemről történő átjelentkezés esetében a letöltött gyakorlóhelyről történő írásos igazolás.

**Szükséges dokumentumok:**

Befogadási kérelem kötelező tárgyhoz, munkaviszonyról igazolás, vagy alapvizsgáról/szakképzetségről igazolás, vagy a letöltött gyakorlat igazolása.

**A szükséges dokumentumokat a tantárgy felelős részére kell eljuttatni!** Tódorné Bognár Krisztina bognar.krisztina@semmelweis.hu

**Határidő: 2025. június 13.**

A szakmai gyakorlatok külföldön történő teljesítéséről szóló tájékoztató, a külföldi ápolástan nyári gyakorlat engedélyeztetésére szolgáló formanyomtatvány, az előzetes akkreditációs nyilatkozathoz használandó formanyomtatvány és a gyakorlat teljesítésének igazolására szolgáló formanyomtatvány a kar honlapjáról letölthető: <https://semmelweis.hu/aok/oktatas/szakmai-gyakorlatok/>

Nem egyetemi, illetve külföldi gyakorlat-teljesítés esetén a szakmai gyakorlatot az erre a célra, a karon rendszeresített értékelő formanyomtatványon kell leigazolni a gyakorlóhelynek.

**A gyakorlat gyakorlati vizsgával zárul, amely a felmentett hallgatók esetében is kötelező!**

A vizsga menete:

A megadott tételsor alapján egy tétel kihúzása történik. A hallgató a gyakorlatban végzi el a tételen szereplő feladatot. A tételen szereplő feladattal kapcsolatban felméri a beteg ápolási szükségleteit, észleli, megfigyeli és dokumentálja a beteg paramétereit.

A vizsgára történő jelentkezés módja:

A Semmelweis Egyetem klinikáin végzett gyakorlat esetén a gyakorlati vizsga a gyakorlati idő lejártának utolsó napján történik a gyakorlati helyen.

**A Semmelweis Egyetem klinikáin kívül végzett gyakorlat esetében a gyakorlati vizsga csak egyetemi klinikán történhet.**

**A vizsgaidőpontokat a klinikák (Urológiai klinika, Szív és érgyógyászati klinika, Gyermekgyógyászati Klinika) a Neptun rendszerben hirdetik meg. A vizsga időpontjával kapcsolatban a gyakorlat ideje alatt egyeztetni kell telefonon vagy emailben a klinika vezető főnővérével. Ebben az esetben a gyakorlóhelyről, a gyakorlatvezető által aláírt tevékenységi listát, és igazolást kell hozni a gyakorlat letöltéséről.**

Felmentett hallgatók részére a tantárgy felelőse külön meghirdeti a vizsgaidőpontokat a Neptun rendszerben.

Budapest, 2025.04.29.

Prof. Dr. Nyirády Péter s.k.

Dékán